b"\n_START_ARTICLE_\nMerzifon\n_START_SECTION_\nHist\xc3\xb2ria\n_START_PARAGRAPH_\nL'evid\xc3\xa8ncia arqueol\xc3\xb2gica amb centenars de munts d'enterrament (h\xc3\xb6y\xc3\xbck) indica un establiment matiner de la zona almenys de la meitat del sis\xc3\xa8 mil\xc2\xb7lenni abans de Crist. Les primeres fortificacions les van construir els hitites que foren expulsats vers el 1200 aC. Tornen a apar\xc3\xa8ixer fortificacions 500 anys despr\xc3\xa9s (vers el 700 aC) aixecades pels frigis que van deixar moltes restes funer\xc3\xa0ries i de la seva arquitectura. A partir del segle VI aC els frigis van enfrontar als cimmeris procedents del Caucas; les tombes excavades d'aquest per\xc3\xadode han posat a la llum important material que est\xc3\xa0 exposat al museu d'Amasya._NEWLINE_Merzifon fou despr\xc3\xa9s un punt de comer\xc3\xa7 del regne del Pont, que tenien capital a Amasya, i va dur el nom de Phazemon. El seu districte es deia Phazemonitis.  Tenia fonts d'aigua mineral que correspondrien als moderns banys de Cauvsa. Els romans sota Gneu Pompeu hi van establir una col\xc3\xb2nia despr\xc3\xa9s de derrotar Mitridates VI Eupator, i la van anomenar Ne\xc3\xa0polis i al districte Neapolitis._NEWLINE_El territori d'Amasya va quedar en part destru\xc3\xaft durant les guerres civils del final de la rep\xc3\xbablica. Merzifon fou restaurada per l'emperador Adri\xc3\xa0. Les restes dels seus temples s\xc3\xb3n tamb\xc3\xa9 al museu d'Amasya. La ciutat va cr\xc3\xa9ixer sota domini rom\xc3\xa0; les muralles i fortificacions foren refor\xc3\xa7ades a partir del segle III i es va mantenir com a fortalesa destacada sota els bizantins. Al segle VIII fou assolada per una r\xc3\xa0tzia dels \xc3\xa0rabs despr\xc3\xa9s de la qual es va construir el castell de Bulak com a defensa._NEWLINE_Al darrer quart del segle\xc2\xa0xi Danishmend, un cap turcman, va establir el seu domini a la ciutat. L'emirat selj\xc3\xbacida va ser seguit pels selj\xc3\xbacides de R\xc3\xbcm i aquestos pels Ilkh\xc3\xa0nides a la segona meitat del segle\xc2\xa0xiii. Per un temps fou domini dels _NEWLINE_Tashan o Ta\xc5\x9fano\xc4\x9fullari. Va passar als otomans el 1393 sota Baiazet I. D'aquesta ciutat fou originari el fam\xc3\xb3s gran visir del segle\xc2\xa0xvii Merzifonlu Kara Mustafa Pasha. Al segle\xc2\xa0xvii fou visitada per Evliya \xc3\x87elebi i hi havia diverses tekkes de dervixos que eren objecte de culte. El sant\xc3\xb3 local era Pir Dede Sultan, deixeble suposat de Hajji Bektaix. Diverses esgl\xc3\xa9sies bizantines havien estat convertides en mesquites, destacant la d'Eski Cami. La mesquita de Sultan Murad era genu\xc3\xafna i es va construir el 1426/1427 i la madrassa de Mehmet \xc3\x87elebi es va construir el 1414._NEWLINE_Al segle\xc2\xa0xix la poblaci\xc3\xb3 local era de 20.000 habitants dels quals uns 13.300 eren musulmans, uns 5900 armenis i uns 800 grecs. La majoria de grecs i armenis foren assassinats o van fugir. Les esgl\xc3\xa9sies existents foren destru\xc3\xafdes._NEWLINE_Despr\xc3\xa9s de la I Guerra Mundial els brit\xc3\xa0nics van desembarcar a la costa de la Mar Negra i van arribar a Marzifon (1919) que fou el seu punt m\xc3\xa9s interior. L'ex\xc3\xa8rcit nacionalista va tenir base a Amasya. Els brit\xc3\xa0nics es van retirar a la tardors del mateix any i va passar pac\xc3\xadficament als nacionalistes. El 1927 nom\xc3\xa9s tenia 11.334 habitants. La ciutat va arribar a 28.210 habitants el 1970 i el districte 59.777. Hi ha una base a\xc3\xa8ria militar en les seves proximitats.\n_START_SECTION_\nAgermanaments\n_START_PARAGRAPH_\nMerzifon est\xc3\xa0 agermanada amb Pleasant Hill, Calif\xc3\xb2rnia (Estats Units d'Am\xc3\xa8rica)."